B. Osobitná časť

 
K § 1 
Ustanovuje rozsah pôsobnosti nariadenia vlády pozitívnym a negatívnym vymedzením.
 
K § 2 
Vymedzuje základné ustanovenia v súlade so znením smernice č. 2013/53/EÚ. Nakoľko je množstvo základných pojmov v smernici č. 2013/53/EÚ totožných s pojmami v nariadení Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 8. 2008) (ďalej len „nariadenie č. 765/2008“), ktoré je priamo aplikovateľné, uvádzajú sa v tomto nariadení vlády iba pojmy, ktoré bolo nutné transponovať do právneho poriadku Slovenskej republiky. Pojmy,  ktoré by boli duplicitné s nariadením č. 765/2008, odkazujú na nariadenie č. 765/2008 pri ich prvom výskyte v texte tohto nariadenia vlády.
 
K § 3 
Ustanovuje základné požiadavky na určené výrobky uvedené v § 1 (ďalej len „určené výrobky“), ktoré sú podrobnejšie vymedzené v prílohe č. 1 k nariadeniu vlády. 
 
K § 4 
Ustanovuje zásady voľného pohybu určených výrobkov s cieľom zabezpečiť ich voľný pohyb na vnútornom trhu Európskej únie a zmluvných štátov Dohody o Európskom hospodárskom priestore. Na obchodných veľtrhoch, výstavách, prezentáciách je možné vystavovať a používať určené výrobky, ktoré ešte nie sú v súlade s týmto nariadením vlády za podmienok ustanovených v tomto nariadení vlády. 
 
K § 5 
Ustanovuje povinnosti výrobcu pri uvedení určeného výrobku na trh, ako aj počas jeho sprístupňovania na trhu. Výrobca zodpovedá za súlad určených výrobkov s ustanoveniami tohto nariadenia vlády v závislosti od svojej úlohy v dodávateľskom reťazci, aby sa dosiahla vysoká úroveň ochrany zdravia a bezpečnosti a ochrana spotrebiteľa, a zabezpečila sa spravodlivá hospodárska súťaž na vnútornom trhu Európskej únie.
 
K § 6 
Ustanovuje povinnosti splnomocneného zástupcu, ktorého si môže výrobca zvoliť pred uvedením určeného výrobku na trh, ako aj počas jeho sprístupňovania na trhu. 
 
K § 7 
Ustanovuje povinnosti dovozcu pred uvedením určeného výrobku na trh, ako aj počas jeho sprístupňovania na trhu. Cieľom povinností dovozcu je zabezpečiť, aby určené výrobky z tretích krajín, ktoré vstupujú na vnútorný trh Európskej únie, spĺňali požiadavky tohto nariadenia vlády, a najmä aby mal dovozca potrebné dôkazy o tom, že výrobca vykonal posudzovanie zhody týchto určených výrobkov, určené výrobky sú správne označené a dokumentácia vypracovaná výrobcom je k dispozícii orgánom dohľadu na účely vykonania kontroly. Dovozca vie alebo má vedieť, či si výrobca splnil všetky povinnosti najmä kontrolou náležitostí dokumentácie k výrobku a označenia výrobku.
 
K § 8 
Ustanovuje povinnosti distribútora pred uvedením určených výrobkov na trh, ako aj počas sprístupňovania určených výrobkov na trhu. Distribútor okrem plnenia povinností spoločných pre všetky hospodárske subjekty, by mal najmä konať s náležitou starostlivosťou, aby zabezpečil, že jeho zaobchádzanie s určeným výrobkom nebude mať negatívny vplyv na zhodu určeného výrobku.
 
K § 9 
Ustanovuje rozšírenie povinností výrobcu na dovozcu alebo na distribútora v prípadoch ustanovených zákonom č. 264/1999 Z. z.  
 
K § 10 
Ustanovuje povinnosti súkromného dovozcu v prípade nesplnenia si povinností výrobcom, ak ide o zhodu určeného výrobku.
 
K § 11
Ustanovuje predpoklad zhody určených výrobkov vyrobených v súlade s príslušnými harmonizovanými technickými normami so základnými požiadavkami podľa tohto nariadenia vlády, čo uľahčuje samotné posúdenie zhody určeného výrobku. Uvedený predpoklad je základným princípom tzv. Nového prístupu pri sprístupňovaní určených výrobkov na trhu.
 
K § 12 
Ustanovuje požiadavky na obsah a rozsah EÚ vyhlásenia o zhode, ako aj vyhlásenia podľa prílohy č. 3 tohto nariadenia vlády pre určené výrobky a právne účinky ich vydania. Na EÚ vyhlásenie o zhode sa vzťahuje príloha č. 4. Cieľom tohto ustanovenia je zabezpečiť účinný prístup k informáciám na účely dohľadu nad trhom. 
 
K § 13  
Ustanovuje požiadavky na označenie CE a jeho umiestňovanie na určenom výrobku. Všeobecné zásady pre označenie CE sú uvedené v nariadení č. 765/2008. Za označením CE nasleduje identifikačné číslo notifikovanej osoby podľa podmienok uvedených v tomto ustanovení. Označením CE sa preukazuje zhoda prístroja a je viditeľným výsledkom celého procesu posudzovania zhody. 
 
K § 14 
Ustanovuje postupy posudzovania zhody na určené výrobky. Postupy posudzovania zhody možno obsahovo rozdeliť na postupy posudzovania zhody s ohľadom na návrh a konštrukciu rekreačných plavidiel, vodných skútrov a komponentov, postupy posudzovania zhody s ohľadom na výfukové emisie a postupy posudzovania zhody s ohľadom na emisie hluku, posúdenie po konštrukcii a dodatočné alebo spoločné požiadavky týkajúce sa posudzovania zhody. Postupy posudzovania zhody sú ustanovené v súlade s rozhodnutím Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS, ktoré ustanovuje moduly postupov posudzovania zhody, ktoré zahŕňajú postupy od najmenej prísneho až po najprísnejší postup, úmerne úrovni možného rizika a úrovni požadovanej bezpečnosti. Cieľom je zabezpečiť súlad postupov posudzovania zhody medzi sektormi určených výrobkov, ako aj medzi jednotlivými určenými výrobkami, aby sa zabezpečila jednotná úroveň posúdenia zhody, a tým aj bezpečnosť určených výrobkov.
 
K § 15 
Ustanovuje požiadavky na technickú dokumentáciu pre určené výrobky, ktorou sa zabezpečuje zrozumiteľnosť projektovania, konštrukcie, prevádzky a posúdenia zhody.
 
K § 16 
Ustanovuje podmienky oprávnenia orgánov posudzovania zhody na posudzovanie zhody určených výrobkov. Ukladá povinnosť orgánom posudzovania zhody spĺňať tzv. minimálne požiadavky na notifikované osoby. Upravuje predpoklad splnenia minimálnych požiadaviek, ak orgán posudzovania zhody spĺňa požiadavky ustanovené v príslušných harmonizovaných technických normách pre notifikované osoby. Keďže postupy posudzovania zhody vyžadujú zapojenie orgánov posudzovania zhody, týmto ustanovením sa zabezpečuje jednotná úroveň orgánov posudzovania zhody v Európskej únii za podmienok spravodlivej hospodárskej súťaže.
 
K § 17 
Ustanovuje notifikáciu autorizovaných osôb Európskej komisii a ostatným členským štátom Európskej únie a zmluvným štátom Dohody o Európskom hospodárskom priestore, ktoré sa vykonávajú v súlade so zákonom č. 264/1999 Z. z.
 
K § 18  
Ustanovuje práva a povinnosti notifikovanej osoby v súlade so znením smernice č. 2013/53/EÚ. Notifikovaná osoba má najmä právo nevydať certifikát podľa tohto nariadenia vlády ak zistí, že výrobca nespĺňa základné požiadavky ustanovené v prílohe č. 1 alebo neuplatňuje zodpovedajúce harmonizované technické normy alebo iné technické špecifikácie, čím sa posilňuje nestrannosť postavenia notifikovaných osôb. Notifikovaná osoba má najmä právo zasiahnuť po vydaní certifikátu podľa tohto nariadenia vlády, konkrétne pozastaviť platnosť alebo zrušiť certifikát alebo certifikáty, ak zistí, že určený výrobok už ďalej nespĺňa požiadavky tohto nariadenia vlády. O týchto skutočnostiach notifikovaná osoba informuje úrad. Týmto ustanovením sa upravuje aj oznamovacia povinnosť voči úradu, najmä ohľadom svojich subdodávateľov, okolností, ktoré majú vplyv na rozsah alebo podmienky notifikácie alebo činností posudzovania zhody vykonaných v rozsahu jej notifikácie. Cieľom tejto oznamovacej povinnosti je uľahčenie kontroly činnosti notifikovaných osôb zo strany úradu. Notifikovaná osoba upraví vnútorným predpisom postup na prijímanie, prešetrovanie a rozhodovanie o odvolaniach proti svojim rozhodnutiam v súlade s príslušnými ustanoveniami harmonizovanej slovenskej technickej normy, napríklad STN EN ISO/IEC 17020, STN EN ISO/IEC 17021, STN EN ISO/IEC 17024, STN EN ISO/IEC 17025 alebo STN EN ISO/IEC 17065. 
 
K § 19
Deklaratórne ustanovuje orgány dohľadu nad trhom určených výrobkov podľa tohto nariadenia vlády. Originárna kompetencia orgánov dohľadu vyplýva zo zákona, ktorým sú tieto orgány štátnej správy zriadené, konkrétne zo zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov a zo zákona č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov. Zákon č. 264/1999 Z. z. ustanovuje oprávnenia orgánom dohľadu v súlade so znením smernice č. 2013/53/EÚ. 
Dohľad nad dodržiavaním povinností výrobcu, splnomocneného zástupcu, dovozcu a distribútora ustanovených týmto nariadením vlády pri sprístupňovaní určených výrobkov uvedených v § 1 ods. 2 tohto nariadenia vlády na trhu vykonáva Slovenská obchodná inšpekcia. Dohľad nad dodržiavaním povinností výrobcu, splnomocneného zástupcu, dovozcu, distribútora a súkromného dovozcu ustanovených týmto nariadením vlády pri uvedení určených výrobkov uvedených v § 1 ods. 2 tohto nariadenia vlády do prevádzky vykonáva Dopravný úrad.
 
K § 20
Ustanovuje uloženie sankcie za porušenie povinností podľa tohto nariadenia vlády, pričom oprávnenie na uloženie sankcie vyplýva zo zákona č. 264/1999 Z. z.
 
K § 21 
Ustanovuje prechodné obdobie sprístupňovania určených výrobkov na trhu podľa doterajších predpisov, aby sa zabezpečila kontinuita sprístupňovania určených výrobkov na trhu.
 
K § 22
Ide o tzv. transpozičný odkaz.
 
K § 23
Zrušuje doposiaľ platné a účinné nariadenie vlády Slovenskej republiky č. 417/2004 Z. z. 
 
K § 24
Navrhuje sa účinnosť nariadenia vlády od 18. januára 2016 v súlade so znením smernice 
č. 2013/53/EÚ.
 
K prílohe č. 1 
Ustanovuje základné požiadavky na projektovanie a konštrukciu určených výrobkov uvedených v § 1 tohto nariadenia vlády v súlade so znením smernice č. 2013/53/EÚ.
 
K prílohe č. 2 
Ustanovuje konkrétne komponenty plavidiel v súlade so znením smernice č. 2013/53/EÚ.
 
K prílohe č. 3 
Ustanovuje podrobnosti o rozsahu údajov uvedených vo vyhlásení výrobcu alebo dovozcu čiastočne dokončeného plavidla usadeného v Európskej únii v súlade so znením smernice                      č. 2013/53/EÚ.
 
K prílohe č. 4
Ustanovuje rozsah údajov uvedených v EÚ vyhlásení o zhode pre určené výrobky vymedzené v tomto nariadení vlády v súlade so znením smernice č. 2013/53/EÚ.
 
K prílohe č. 5
Ustanovuje postup na posúdenie rovnocennej zhody výrobku na základe posúdenia po konštrukcii v súlade so znením smernice č. 2013/53/EÚ.
 
K prílohe č. 6
Ustanovuje doplňujúce požiadavky pri použití vnútornej kontroly výroby a skúšok výrobku pod dohľadom stanovených v module A1 v súlade so znením smernice č. 2013/53/EÚ.
 
K prílohe č. 7
Ustanovuje podrobnosti o posúdení zhody výroby z hľadiska výfukových emisií a emisií hluku v súlade so znením smernice č. 2013/53/EÚ.
 
K prílohe č. 8
Ustanovuje doplňujúci postup, ktorý sa uplatní v rámci posudzovania zhody s typom na základe vnútornej kontroly výroby v súlade so znením smernice č. 2013/53/EÚ.
 
K prílohe č. 9
Ustanovuje podrobný obsah technickej dokumentácie pre určené výrobky podľa tohto nariadenia vlády.
 
K prílohe č. 10
Ustanovuje Zoznam preberaných a vykonávaných právne záväzných aktov Európskej únie, v ktorom sa uvádza smernica č. 2013/53/EÚ.